钦定古今图书集成/明伦汇编/官常典/第787卷 > 柳植
## 钦定古今图书集成/明伦汇编/官常典/第787卷 > 柳植

按《宋史》本传：“植字子春，真州人。少贫，自奋为学，从祖
开颇器之。举进士甲科，为大理评事，通判滁州，迁著
作郎、直集贤院，知秀州，除三司度支判官，出知宣州，
擢修起居注、知制诰。求知苏州，徙杭州，累迁尚书工
部员外郎中。召还，为翰林学士，迁谏议大夫、御史中
丞。既而以疾辞，改侍读学士、知邓州，迁给事中，移颖”
州。先是，张海、郭邈山叛京西，攻掠县镇，而光化卒邵
兴亦率其徒作乱，逐官吏，取库兵而去。时植领京西
安抚使，坐贼发部中不能察，降右谏议大夫、知黄州。
久之，复其官。坐荐张得一落职。未几，复其职如故。历
知寿、亳、蔡、扬四州，分司西京，遂致仕，累迁吏部侍郎，
卒。平居畏慎，寡言笑，所至官舍，蔬果不辄采，家无
长物，时称其廉。